Zgodzocie sie sy mnom, pra? Pamiyntocie, co we Opolu, na tym wielgim konkursie na śpiywanie mielimy gryfnom babe ze Bytomia - Marte Król. Gryfno, ze lukatymi wosami na gowie, wylazła na ta bina, choby nojwiynkszo i nojmilejszo gwiazda ze jakigo seriala! A jak łona była łoblecono! Nie idzie ani tego wyłonacyć! A jak zaczła śpiywać, to yno my suchali i suchali... Potym szło sie yno radować i dziwać! Niekierym, ze zazdroszczynio, to i gibisy we gymbach dzwoniyły, jak jaki dzwon na kościele... Skiż tego, jo Ana, chyla gowa do samy ziymi i raduja sie.
A we Szombierkach, inszo baba ze Bytomia, tyż dowała nam radoś. To Sylwia Frątczak, kero na swoje rynce dostała ze Ligi Babów Nieobojyntnych miano - Bytomianka Wiosny 2012. To je tyż gryfno baba! Gryfno i do tego tako, kery sie durś co nowego chce srobić! Pomysłów mo pełno gowa - to prezes rugby we naszym mieście. Paczcie, to je radoś, to je radoś! Nie idzie nic wiyncy pedzieć, tyż chyla gowa do ziymi i raduja sie.
Wszyndzie baby i baby. A przeca chopy tyż som, i to som ważne, we naszym mieście! Mi sie zdo, co skiż tego, Marcin Hałaś naszkryfloł nowo książka „Alfabet bytomski". Idzie tam poczytać, to co wiymy, i to, co jeszcze nie wiymy. To tyż je radoś!
Roztomili, a co by my pedzieli, jak by te nasze bytomskie Nieobojyntyne Baby narychtowały same, tako ksionżka, yno ze samymi babami w pojśrodku? Przeca tych, kere majom miano: wiosny, lata, jesiyni i zimy momy już tela, co styknie, możno i na dwie ksionżki. To by my mieli dopiyro radoś! A potym srobiyli by my babski bytomski comber!
Paczcie tam jako i byćcie zdrowe.
ANA
szl_Latn szl_Latn szl_Latn szl_Latn pol_Latn mri_Latn